Mara ta' 60 sena ġiet ikkundannata sentejn ħabs sospiżi għal erba' snin u mmultata €25,000 wara li nstabet ħatja li serqet flus ta' anzjana ta' 85 sena. L-akkużata, Doris Borg, li qiegħda fuq il-benefiċċji soċjali, għamlet ħbieb mal-anzjana, Benedetta Agius, li kienet il-ġara tagħha. Borg kienet issajrilha, taħslilha l-ħwejjeġ u anke żżommilha kumpanija. Borg, li riedet kumpens tax-xogħol li kienet tagħmel mal-anzjana, ingħatat parir minn qassis biex tagħmel xogħol ta' volontarjat. Minkejja dan, ir-relazzjoni bejn Borg u Agius marret mill-ħażin għall-agħar malli Borg ħadet il-kard tad-debitu ta' Agius u bdiet tonfoq f'kapriċċi, u anke xtrat Toyota Vitz bi flus l-anzjana. Il-Qorti semgħet kif Agius għamlet rapport lill-Pulizija wara li marret il-bank u sabet li minn €9,000 li kellha mġemmgħin, spiċċat bi €8 biss. Il-mara, li xtaqet li l-flus jintużaw biex ikollha funeral sabiħ, ħadet xokk meta semgħet dan. Kien hemm li s-suspett waqa' fuq Borg. Il-Maġistrat Donatella Frendo Dimech ċanfret lill-akkużata għax ma wrietx rimors għal dak li għamlet, u talli abbużat minn anzjana li kellha bidu ta' dimensja. Frendo Dimech semgħet kif kien hemm diversi tranżazzjonijiet li bdew mill-Ħamrun, fejn in-nisa huma residenti. Negozjanti ta' ħanut tal-ħelu f'Ħaż-Żabbar, spiżerija fil-Ħamrun, u pompa tal-petrol f'Ħaż-Żabbar kollha qablu li Borg kienet klijenta regolari. Ikkonfermaw ukoll li ħallset permezz tal-karta tad-debitu tal-anzjana u ffirmat l-irċevuti. Il-Maġistrat esprimiet it-tħassib tagħha li n-negozji aċċettaw il-karta tad-debitu, u qalet li dawn messhom imxew mal-liġijiet bankarji tax-xiri bil-karti tad-debitu. .td_uid_3_60c0d36743062_rand.td-a-rec-img{text-align:left}.td_uid_3_60c0d36743062_rand.td-a-rec-img img{margin:0 auto 0 0}